CELEX: C2006/294/110
Language: sk
Date: 2006-12-02 00:00:00
Title: Vec T-264/06: Žaloba podaná 22. septembra 2006 – DC-HADLER NETWORKS/Komisia

2.12.2006   
            
            
               SK
            
            
               Úradný vestník Európskej únie
            
            
               C 294/53
            
         Žaloba podaná 22. septembra 2006 – DC-HADLER NETWORKS/Komisia
   (Vec T-264/06)
   (2006/C 294/110)
   Jazyk konania: francúzština
   Účastníci konania
   
      Žalobca: DC-HADLER NETWORKS SA (Brusel, Belgicko) (v zastúpení: L. Muller, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               vyhlásiť túto žalobu za prípustnú a dôvodnú,
            
         
               —
            
            
               zrušiť napadnutý akt.
            
         Žalobné dôvody a hlavné tvrdenia
   Žalobca v tejto veci je uchádzačom vo verejnom obstarávaní v súvislosti s projektom EuropeAid/122742/C/SUP/RU s názvom „Social Integration of the Disabled in Privolzhsky Federal Okrug – Supply of social integration and rehabilitation-related equipment for the disabled and IT and office equipment for the information network“, ktorý patrí do rámca vnútroštátneho akčného programu Tacis 2003 (1). Listom z 20. júna 2006 mu Komisia oznámila, že jeho ponuka bola prijatá pre časti 1, 2 a 4. Komisia však 14. júla zaslala žalobcovi list, ktorým ho informovala, že verejný obstarávateľ rozhodol o zrušení verejného obstarávania a o nepodpísaní zmluvy so žalobcom z dôvodu nedostatku konkurencie. V tejto žalobe žalobca žiada o zrušenie rozhodnutia, ktoré obsahuje tento list.
   No podporu svojej žaloby žalobca uvádza dva žalobné dôvody.
   Prvý žalobný dôvod sa zakladá na porušení podstatných formálnych náležitostí, keďže podľa žalobcu odôvodnenie Komisie v súvislosti s jej rozhodnutím neuzavrieť nakoniec so žalobcom zmluvu nemožno považovať za uspokojivé. Žalobca tvrdí, že až na základe jeho žiadosti v liste zaslanom Komisii 17. júla 2006, Komisia upresnila listom z 27. júla 2006, že jej rozhodnutie je založené na článku 101 nariadenia Rady č. 1605/2002 (2). Podľa žalobcu odôvodnenie Komisie v súvislosti so sporným rozhodnutím neumožňuje overiť dôvody, ktoré ju viedli k prehodnoteniu skoršieho rozhodnutia uzavrieť so žalobcom zmluvu. Žalobca tvrdí, že tento nedostatok presnosti odôvodnenia na strane Komisie je tým dôležitejší, že Komisia prehodnotila svoj skorší oficiálny postoj.
   Druhý žalobný dôvod je založený na porušení článku 253 ES. Žalobca sa domnieva, že odvolaním verejného obstarávania z dôvodu nedostatočnej konkurencie sa Komisia dopustila zjavnej a závažnej chyby tým, že uviedla nepresné a neúplné odôvodnenie, keďže v minulosti bolo so žalobcom uzavretých viacero zmlúv napriek tomu, že bol jediným uchádzačom.
   
      (1)  Program založený na nariadení Rady (ES, Euratom) č. 99/2000 z 29. decembra 1999 o poskytovaní pomoci partnerským štátom vo východnej Európe a strednej Ázii (Ú. v. ES L 12, 2000, s. 1; Mim. vyd. 11/033, s. 107).
   
      (2)  Nariadenie Rady (ES, Euratom) z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).